[{"text_idx": "#000000", "text": "\u201dBelartaj Konkursoj estu pordo por novuloj\u201d"}, {"text_idx": "#000001", "text": "Miguel Ferna\u0301ndez ne tuj entuziasmis, kiam la \u201cmirindaj frenezuloj de UEA\u201d petis lin estri la Belartajn Konkursojn. La kvalito de la konkursaj\u0302oj lau\u0306 li ofte estas malalta \u2013 sed aliflanke la konkurso unuavice estu pordo por novaj verkemuloj."}, {"text_idx": "#000004", "text": "La novaj gvidantoj de la Belartaj Konkursoj estis inter la fondintoj de la tiel nomata Ibera skolo de la Esperanta literaturo, kiun karakterizas modernismaj kaj ofte eksperimentaj stilo kaj lingvaj\u0302o."}, {"text_idx": "#000005", "text": "Antau\u0306 kelkaj tagoj la novaj gvidantoj publikigis aktualigitan liston de la j\u0302urianoj de Belartaj Konkursoj. Lige kun tio Libera Folio petis la prezidanton de la Belartaj Konkursoj respondi al kelkaj demandoj."}, {"text_idx": "#000008", "text": "Kiel okazis, ke la prezidanto kaj sekretario estas samgeneraciaj hispanoj? C\u0302u ne estus bone kun pli da diverseco?"}, {"text_idx": "#000009", "text": "\u2013 Rilate al la unua parto de la demando, jen la kialo: oni proponis al mi transpreni la prezidantecon kaj tial, ke, lau\u0306regule, la prezidanto proponas la sekretarion, mi proponis por tiu posteno la, miaopinie, plej bonan el c\u0302iuj eblaj sekretarioj: mian amikon kaj kamaradon c\u0302e la \u201cIbera Grupo\u201d Miguel Gutie\u0301rrez Adu\u0301riz (pseu\u0306donime, Liven Dek). Kial? C\u0302ar li estas honesta homo kaj veterana esperantisto elstara kiel verkisto, pedagogo, artisto, muzikisto, organizanto... kaj kompetenta pri diversaj teknikaj\u0302oj."}, {"text_idx": "#000010", "text": "\u2013 La duan parton de via demando (\u201cC\u0302u ne estus bone kun pli da diverseco?\u201d) mi respondas jene: C\u0302i-terene, ne nepre. Ekzemple, pli bone efikas gvida duopo el samgeneraciaj samlandanoj, kie regas empatio (kunsentivo) rilate al esencaj punktoj, ol duopo diferenc-generacia kaj -landa, kie mankas akordo pri fundamentaj aferoj. Krome, samlandaneco faciligas kontaktojn kaj renkontig\u0302ojn. C\u0302i lastaj plej oportunas, se oni havas enkape la ideon peni renovigi s\u0302tupe \u2013 lau\u0306 la mezuro de niaj modestaj kapabloj \u2013 ne nur la BK-konsiston, sed ec\u0302 la ceremonion de disdono de la premioj, kadre de la Universalaj Kongresoj de UEA."}, {"text_idx": "#000011", "text": "C\u0302u vi du kandidatis kiel teamo, au\u0306 c\u0302u oni konvinkis vin du alpreni la gvidajn poziciojn? Kiel vi intencas evoluigi la konkurson?"}, {"text_idx": "#000012", "text": "\u2013 La unuan parton de la demando mi jam respondis. Mi aldonu, ke mi ne tuj akceptis la proponon al mi faritan de mirindaj frenezuloj de UEA. Tio ja honoris min, sed lokis min antau\u0306 grava kaj kvazau\u0306 sakrilegia responso: transpreni la torc\u0302on de la majstro Tonkin. Nu, oni fine konvinkis min, kaj mi akceptis. Nun mi penos por plenumi la taskon kiel eble plej digne, lau\u0306 la mezuro de miaj modestaj kapabloj."}, {"text_idx": "#000013", "text": "\u2013 Jes ja, ni intencas evoluigi BK-on, tamen ne draste sed grade kaj pas\u0302o-post-pas\u0302e. Ekzemple, unu el la aferoj, kiujn ni jam komencis distamtami c\u0302i-jare, estas, ke ni volas potencigi kategoriojn de verkoj iel nesufic\u0302e kulturatajn en Esperantujo kvankam sukcese florantajn en la nuntempaj etnaj literaturoj. Temas, c\u0302efe, pri la g\u0302enroj mikronovelo, ene de la branc\u0302o Prozo, kaj skec\u0302o kaj monologo au\u0306 monodramo, ene de la branc\u0302o Teatro. Poiome ni vidos, kiel strukturi plej konvene tiujn subbranc\u0302ojn. Sed ni anoncas, ke c\u0302iuj premiitaj (kaj ec\u0302 ne premiitaj sed lingve, stile kaj teme aprezindaj) konkursaj\u0302oj apartenantaj al tiuj kategorioj, estos prezentataj en la kongresoj de Hispana Esperanto-Federacio, kadre de la kolektiva spektaklo Vivu la teatro! Aliflanke, mi jam sciigis vin pri nia intenco renovigi la ceremonion de disdono de la premioj."}, {"text_idx": "#000014", "text": "Parolante pri diverseco, apenau\u0306 estas virinoj inter la 17 teamanoj. C\u0302u tiu konsisto reflektas la nuntempan staton de la Esperanta literaturo? De la movado g\u0302enerale?"}, {"text_idx": "#000015", "text": "\u2013 Estas ja du virinoj: Wera Blanke, en la branc\u0302o Teatro, kaj Krys Williams (iama Krys Ungar), en la branc\u0302o Poezio. Ja la proporcio virinoj/viroj en nia tuta teamo skandale etas, kaj tio dornas niakore, sed, ve, nia penado por grandigi g\u0302in vanis. Mi ne scias, c\u0302u tiu proporcio estas simila en c\u0302iuj sferoj de Esperantujo, kvankam mi timas, ke, proksimume, jes. Krome, en nia sfero tiu problemo aparte bedau\u0306rindas: el la malmultaj E-beletristinoj ni ne povis engag\u0302i plurajn kiel jug\u0302antinojn, c\u0302ar tio malebligus al ili konkursi. C\u0302i-kuntekste min fierigas la mirinda laboro farita de la sekretario: li sukcesis atingi, ke Krys, iame fama E-poetino, kiu jam de longe ne verkis kaj trovig\u0302is for de la movado, revenis al g\u0302i kiel BK-jug\u0302antino. Bele, se s\u0302i revenos ankau\u0306 al la E-poezio, kiu tiel soifas je virinaj voc\u0302oj!"}, {"text_idx": "#000016", "text": "Kiel vi vidas la evoluon de la nivelo en Belartaj Konkursoj dum la lastaj jaroj? Antau\u0306 kelkaj jaroj Beletra Almanako ec\u0302 decidis ne publikigi la premiitajn verkojn \u2013 kion tio diras pri la nivelo?"}, {"text_idx": "#000017", "text": "\u2013 La iradon de la Belartaj Konkursoj neniam mi sisteme kontrolis. Distiam mi legis konkursaj\u0302ojn, kaj mia impreso estas, ke, krom en esceptaj okazoj, la g\u0302enerala nivelo ne altas, se ne diri, ke g\u0302i malaltas. Tamen tio min ne surprizas. BK-on mi ne rigardas kiel platformon por malkovro de geniuloj, sed, c\u0302efe, kiel pordon apertan al novaj verkemuloj, en kies elplumaj\u0302oj spureblas talento, por ke, per enprofundig\u0302o en la lingvon kaj en la beletrajn teknikojn, ili iam donu bonkvalitajn produktojn al la E-literaturo. Fakte, pluraj el niaj nuntempaj agnoskitaj literatoroj, kies verkoj aperas en niaj revuoj, antologioj ktp, alvenis al tio tra tiuspeca pordo. Kio min ja surprizas estas ke ne pokaj el ili konkursas plue! Kompreneble, tio levas la averag\u0302an nivelon de la Belartaj Konkursoj, kaj donas al c\u0302i tiuj prestig\u0302on, tamen, miakomprene, deturnas BK-on de ties c\u0302efa celo."}, {"text_idx": "#000018", "text": "\u2013 Sed permesu al mi fini per demando. Jen g\u0302i: C\u0302u la g\u0302enerala nivelo de la verkoj, kiujn ni E-beletristoj produktas, eltenas komparon kun la g\u0302enerala nivelo de la etnolingvaj literaturaj\u0302oj?"}, {"text_idx": "#000022", "text": "C\u0302u ne mankas la respondo al la lasta demando?"}, {"text_idx": "#000024", "text": "Belartaj konkursoj estas tre gravaj en nia esperantujo precipe por verkemuloj ,cxar ili povas montri siajn verkajxojn al publiko"}, {"text_idx": "#000025", "text": "Esperantujo estas eta komunumo. Esperanto estas planlingvo. Kompreneble, la konkursaj\u0302oj estas ofte amatorecaj.\nDum jaroj mi legas la opinion, ke la kvalito estas ac\u0302a. Mi ne volas insulti Humphrey Tonkin, mi ne volas insulti Jorge Camacho, sed tiu dumjara mantro rompas la spiriton de la kandidatoj.\nEstas neniu kialo konkuri, kun antau\u0306scio ke la konkursaj\u0302o preskau\u0306 certe estos malestimita. Publike.\nAldone, mi c\u0302iam bedau\u0306ris ke ofte oni rifuzas aljug\u0302i la unuan premion.\nLasu min montri la rimarkon el Reta Vortaro, sub \u201ckonkurso -> ekzameno\u201d:"}, {"text_idx": "#000026", "text": "Rim.: En ekzameno oni atentas nur la individuan valoron de la kandidatoj, en konkurso oni atentas pri ilia relativa valoro."}, {"text_idx": "#000027", "text": "\u2018Relativa valoro\u2019 \u2013 inter la tiujaraj konkursaj\u0302oj de la konkurso, c\u0302u ne?"}, {"text_idx": "#000031", "text": "Via admono rilate al la diferenco inter ekzameno kaj konkurso estas interesa kaj pripensinda, ec\u0302 se mi ja ankau\u0306 povas kompreni, ke literatura konkurso ne estas tute egala al vetkurada konkurso."}, {"text_idx": "#000048", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]